
AVIZ

asupra proiectului de Lege pentru modificarea art. 1 din Legea nr.8/2006 privind instituirea indemnizației pentru pensionarii sistemului public de pensii, membri ai uniunilor de creatori legal constituite și recunoscute ca persoane juridice de utilitate publică 

În conformitate cu prevederile art. 95 și art 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgență, cu proiectul de Lege pentru modificarea art. 1 din Legea nr.8/2006 privind instituirea indemnizației pentru pensionarii sistemului public de pensii, membri ai uniunilor de creatori legal constituite și recunoscute ca persoane juridice de utilitate publică, trimis cu adresa PLx. 698 din 19 octombrie 2015, înregistrat cu nr. 4C-11/1293 din 21 octombrie 2015.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.

Senatul, în calitate de primă Cameră sesizată a adoptat, proiectul de Lege în şedinţa din 14 octombrie 2015.
Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 3 noiembrie 2015.


Proiectul de Lege are ca şi obiect de reglementare modificarea alin. (21) al art. 1 din Legea nr. 8/2006 privind instituirea indemnizației pentru pensionarii sistemului public de pensii, membri ai uniunilor de creatori legal constituite și recunoscute ca persoane juridice de utilitate publică, cu modificările și completările ulterioare, în sensul modificării indemnizației ca urmare a modificării pensiei titularului prin modificarea punctajului anual, precum și atunci când se modifică valoarea punctului de pensie.

Membrii Comisiei au examinat propunerea legislativă supusă avizării, expunerea de motive și avizul favorabil, cu observaţii şi propuneri, al Consiliului Legislativ nr. 653 din 22 iunie 2015 și punctul de vedere al Consiliului Economic și Social, nr. 1585 din 11 iunie 2015, prin care reprezentanții părții sindicale și cei ai părții patronale susțin avizarea favorabilă a inițiativei legislative iar punctul de vedere al reprezentantului Guvernului este de avizare nefavorabilă.


În urma dezbaterilor, Comisia juridică de disciplină şi imunităţi a hotărât, cu majoritate de voturi, avizarea negativă a propunerii legislative, având în vedere faptul că propunerea legislativă încalcă prevederile art. 138 alin. 5 din Constituția României, conform căruia nicio cheltuială bugetară nu poate fi aprobată fără stabilirea sursei de finanțare. 

În raport de obiectul şi conţinutul reglementării, propunerea legislativă face parte din categoria legilor ordinare.

